Broj: 711-I-109-P-311-18/19-04-8

Zagreb, 18. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Vladimira Fresla, predsjednik Uprave trgovačkog društva Lipovica d.o.o.,** pokrenutom Odlukom Povjerenstva broj: 711-I-1604-P-311/18-02-8 od 16. studenoga 2018.g., na 35. sjednici, održanoj 18. siječnja 2019.g., donosi sljedeću:

**ODLUKU**

1. **Obnašanjem dužnosti predsjednika Uprave trgovačkog društva Lipovica d.o.o. u razdoblju od 16. listopada 2017.g. do 6. veljače 2018.g., odnosno prije proteka roka od dvanaest mjeseci nakon prestanka obnašanja dužnosti člana Uprave trgovačkog društva Petrokemija d.o.o., koju je obnašao do 6. veljače 2017.g., dužnosnik Vladimir Fresl, počinio je povredu članka 14. stavka 1. ZSSI-a, u vezi s člankom 20. stavkom 3. ZSSI-a.**
2. **Za povredu ZSSI-a, opisanu pod točkom I. izreke ove odluke, dužnosniku Vladimiru Freslu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn.**

Obrazloženje

Povjerenstvo je na 28. sjednici održanoj 16. studenoga 2018.g. pokrenulo postupak za odlučivanje o sukobu interesa protiv dužnosnika Vladimira Fresla, predsjednika Uprave trgovačkog društva Lipovica d.o.o., zbog moguće povrede članka 14. stavka 1. u vezi s člankom 20. stavkom 3. ZSSI-a, koja proizlazi iz obavljanja navedene dužnosti prije proteka roka od dvanaest mjeseci nakon prestanka obnašanja dužnosti člana Uprave trgovačkog društva Petrokemija d.o.o. koju je dužnosnik obnašao do 6. veljače 2017.g.

Dužnosnik je u zakonom propisanom roku dostavio pisano očitovanje na Odluku o pokretanju postupka u kojem se u bitnom navodi da je predmetni postupak posljedica nedorečenosti ZSSI-a te njegove neusklađenosti sa Zakonom o obvezama i pravima državnih dužnosnika. Doslovno shvaćanje članka 14. stavka 1. ZSSI-a dovelo bi do toga da nitko ne bi mogao biti član uprave trgovačkog društva u većinskom državnom vlasništvu budući da ga svojstvo člana uprave čini dužnosnikom, a dužnosnik ne može biti član uprave trgovačkog društva. Dužnosnik nadalje navodi da je smisao članka 14. stavka 1. da dužnosnik koji je zaposlen u tijelu javne vlasti ne može istovremeno uz dužnosničku funkciju biti i član upravnog tijela trgovačkog društva, s ciljem izbjegavanja sukoba javnog i privatnog interesa, odnosno sprječavanja pogodovanja tom trgovačkom društvu. Dužnosnik smatra da ovakvo tumačenje proizlazi i iz odredbe članka 20. stavka 1. ZSSI-a kojim je u razdoblju od godine dana nakon prestanka mandata dužnosnicima zabranjeno imenovanje, izbor i stupanje u radni odnos kod pravne osobe koja je za vrijeme mandata dužnosnika bila u poslovnom odnosu s tijelom javne vlasti u kojem je dužnosnik obnašao dužnost. ZSSI-om, međutim, nije propisana zabrana zapošljavanja, nakon prestanka obnašanja dužnosti, u onoj pravnoj osobi koja nije bila u poslovnim odnosima s tijelom javne vlasti u kojem je dužnosnik obnašao dužnost, niti je za takvo zapošljavanje potrebno tražiti suglasnost Povjerenstva.

Dužnosnik zaključuje da je jedino smisleno tumačenje takvo da se odredba članka 14. stavka 1. odnosi samo na one dužnosnike koji su dužnost obnašali u tijelima javne vlasti, a u navedenu kategoriju se ne mogu ubrojiti trgovačka društva u većinskom državnom vlasništvu, s obzirom da trgovačka društva nisu „tijela“. Svako drugačije tumačenje Zakona dovelo bi do povrede ustavnog prava na rad i slobodu rada, odnosno prava na slobodan izbor poziva i zanimanja bez razumne svrhe ili barem odgovarajuće kompenzacije, jer bi se istim onemogućilo dužnosnicima da nakon prestanka obnašanja dužnosti osnuju vlastito trgovačko društvo i u njemu obavljaju funkciju člana uprave, čak i ako djelatnost tog trgovačkog društva nije povezana s tijelima javne vlasti.

Dužnosnik nadalje navodi da je bio član Uprave trgovačkog društva Petrokemija d.d. do 6. veljače 2017.g. nakon čega nije ostvarivao nikakva novčana prava, već je ostao u radnom odnosu u istom trgovačkom društvu do 15. listopada 2017.g. Želeći nastaviti svoju profesionalnu karijeru javio se na natječaj za člana Uprave trgovačkog društva Lipovica d.o.o. U uvjetima natječaja nije postojalo ograničenje koje bi dužnosnika isključivalo iz natječaja zbog prethodne funkcije člana uprave u drugom trgovačkom društvu u većinskom vlasništvu Republike Hrvatske. Dužnosnik ističe da je predsjednikom Uprave trgovačkog društva Lipovica d.d. postao 16. listopada 2017.g. te da u trenutku njegovog imenovanja na navedenu dužnost nije postojao nikakav poslovni odnos između trgovačkih društava Petrokemija d.d. i Lipovica d.o.o. Osim članstva u Upravi trgovačkog društva Lipovica d.o.o. dužnosnik nije član upravnog ni nadzornog tijela niti jednog drugog trgovačkog društva iz čega proizlazi da nije postupao protivno članku 14. stavku 1. ZSSI-a. Dužnosnik još navodi da je pravovremeno podnio Povjerenstvu imovinsku karticu koja je odobrena, a u kojoj je naveo da je do 6. veljače 2017.g. bio član Uprave Petrokemije d.d. Ukoliko Povjerenstvo ipak ocijeni da dužnosnikovo postupanje predstavlja povredu ZSSI-a, dužnosnik smatra da bi primjerena sankcija bila opomena.

Dužnosnik Vladimir Fresl osobno je pristupio na 35. sjednicu Povjerenstva, kojom prilikom je u bitnom ponovio navode iz dostavljenog očitovanja.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu istog Zakona, stoga je i Vladimir Fresl povodom obnašanja dužnosti člana Uprave trgovačkog društva Petrokemija d.d. te dužnosti predsjednika Uprave trgovačkog društva Lipovica d.o.o. obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. istog Zakona počinju danom stupanja na dužnost **i traju dvanaest mjeseci od dana prestanka obnašanja dužnosti.**

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080004355, OIB: 24503685008 upisano trgovačko društvo Petrokemija d.d. Dužnosnik Vladimir Fresl bio je upisan kao član Uprave navedenog trgovačkog društva u razdoblju od 19. studenoga 2014.g. do 6. veljače 2017.g.

U sudskom registru istog trgovačkog suda pod matičnim brojem subjekta: 120000089, OIB: 62434592704 upisano je i trgovačko društvo Lipovica d.o.o. Kao jedini osnivač tog trgovačkog društva upisana je Republika Hrvatska, a dužnosnik Vladimir Fresl upisan je kao predsjednik Uprave koji navedenu dužnost obnaša od 16. listopada 2017.g.

Usporedbom OIB-a navedenog u izvješću o imovinskom stanju dužnosnika Vladimira Fresla i OIB-a navedenog u izvadcima iz sudskog registra nadležnog trgovačkog suda, utvrđeno je da se radi o istoj osobi.

Povjerenstvo obrazlaže kako iz odredbe članka 14. stavka 1. te članka 20. stavka 3. ZSSI-a proizlazi da dužnosnici tijekom obnašanja dužnosti te u razdoblju od dvanaest mjeseci od dana prestanka obnašanja dužnosti, ne mogu biti članovi uprava i nadzornih odbora trgovačkih društava. **Navedena zabrana propisana je beziznimno te se podjednako odnosi na sve kategorije dužnosnika, kao i na sva trgovačka društva, neovisno o njihovoj vlasničkoj strukturi pa tako i na trgovačka društva u kojima Republika Hrvatska ima većinsko, odnosno isključivo vlasništvo.** Povjerenstvo dodatno pojašnjavakako odredbama ZSSI-a nisu propisana različita pravila s obzirom na vrstu ili razinu javne dužnosti koju pojedini dužnosnik obnaša, pa se stoga zabrana članstva u upravnim tijelima i nadzornim odborima trgovačkih društava za vrijeme trajanja mandata te u razdoblju od daljnjih dvanaest mjeseci nakon prestanka mandata podjednako odnosi na sve kategorije dužnosnika.

S obzirom na navedeno, dužnosnik Vladimir Fresl u razdoblju od dvanaest mjeseci nakon prestanka obnašanja dužnosti člana Uprave trgovačkog društva Petrokemija d.d., odnosno do 6. veljače 2018.g. nije mogao obavljati funkciju predsjednika ili člana uprave bilo kojeg drugog trgovačkog društva pa tako niti dužnost predsjednika Uprave trgovačkog društva Lipovica d.o.o., neovisno o tome što se povodom obnašanja obje navedene dužnosti Vladimir Fresl smatra dužnosnikom u smislu članka 3. stavka 1. podstavka 41. ZSSI-a.

Povjerenstvo ističe da se na konkretnu situaciju ne primjenjuje odredba članka 20. stavka 1. ZSSI-a na koju se dužnosnik poziva u svom očitovanju, a kojom je propisano da dužnosnici u razdoblju od jedne godine nakon prestanka mandata ne smiju prihvatiti izbor, imenovanje ili sklopiti ugovor o radu kod pravne osobe koja je za vrijeme mandata dužnosnika bila u poslovnom odnosu s tijelom javne vlasti u kojem je dužnosnik obnašao dužnost.

Slijedom navedenog, Povjerenstvo je iz prikupljenih podatka i dokumentacije nedvojbeno utvrdilo da je dužnosnik Vladimir Fresl u razdoblju od dvanaest mjeseci nakon prestanka obnašanja dužnosti člana Uprave trgovačkog društva Petrokemija d.d., i to od 16. listopada 2017.g. do 6. veljače 2018.g. obnašao dužnost predsjednika Uprave trgovačkog društva Lipovica d.o.o., čime je počinio povredu članka 14. stavka 1. u vezi s člankom 20. stavkom 3. ZSSI-a

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je uzelo u obzir okolnost da je funkcija predsjednika Uprave Lipovica d.o.o. već druga dužnost po kojoj se Vladimir Fresl smatra dužnosnikom u smislu ZSSI-a te se isti morao upoznati s odredbama ZSSI-a koje se njega primjenjuju.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje najniže sankcije unutar zakonom propisanog raspona, Povjerenstvo je uzelo u obzir relativno kratko vrijeme trajanja povrede od 4 mjeseca.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će se izvršiti jednokratno.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Vladimir Fresl, elektronička dostava

2. Objava na internetskoj stranici Povjerenstva

3. Pismohrana